የፓዌ የግብርና ምርምር ማዕከል አርሶአደሮችን ተጠቃሚ እያደረገ መሆኑ ተገለጸ
በቤኒሻንጉል ብሔራዊ ክልል የሚገኘው የፓዌ የግብርና ምርምር ማዕከል በአካባቢው የሚገኙ    አርሶአደሮችን የተለያዩ ምርጥ ዝርያዎችን በማቅረብና ሥልጠና በመሥጠት ተጠቃሚ በማድረግ ላይ የሚገኝ መሆኑ ተገለጸ  ።በኢትዮጵያ ግብርና ምርምር ኢንስቲትዩት የኮሚኒኬሽን ዳይሬክተር አቶ ፍሰሃ ዘገየ ለዋሚኮ እንደገለጹት የፓዌ ግብርና ምርምር ማዕከል የተለያዩ  የሩዝ ፣ የአኩሪ አተርና  የመኖ  ምርጥ ዝርያዎችን በምርምር በማውጣት በአካባቢው የሚገኙ አርሶ አደሮችን ምርታማነትን በማሳደግ  ተጠቃሚ እያደረገ ይገኛል ። ማዕከሉ በአርሶ አደሩ የሩዝ፣ የአኩሪ አተርና የመኖ ማሳዎች ላይ የተለያዩ የግብርና አሠራር  ዘዴዎችን ተግባራዊ ለማድረግ  አጠገቡ  ከሚገኘው የጣና በለስ  የስኳር ፕሮጀክት  ጋር ተቀናጅቶ እየሠራ  እንደሆነም  አቶ  ፍስሃ አመልክተዋል ።ማዕከሉ ውጤታማ መሆናቸው የተመሠከረላቸውን ምርጥ የሩዝ ዝርያዎች የአካባቢው  አርሶአደሮች እንዲጠቀሙባቸው በማስተዋወቅና በማሠልጠን  ውጤት  እያስመዘገበ መሆኑን  የጠቆሙት አቶ ፍስሃ  አርሶአደሮች  በአሁኑ ወቅት  የመነሻ ዘር እስከ ማምረት ደርሰዋል ብለዋል ።በቤኒሻንጉል ክልል የሚገኙ አርሶ አደሮች  ማዕከሉ በምርምር ያወጣቸውን የተሻሻሉ የሩዝ ዝርያዎችን አሠራሮችን  በመጠቀም  በአሁኑ ወቅት በሄክታር እስከ  30 ኩንታል  ማምረት መቻላቸውን አቶ ፍሰሃ አስረድተዋል ።ማዕከሉ የሩዝ ምርጥ ዝርያዎችን በማውጣት ከውጭ ወደ አገር ውስጥ  የሚገባውን የሩዝ ምርት በመቀነስ   አገሪቷ የምታወጣውን  የውጭ  ምንዛሪ  ለመቀነስ  ራዕይ  ሰንቆ እየሠራ ይገኛል ተብሏል  ።የፓዌ ግብርና ምርምር ከሩዝ ፣ የአኩሪ አተር፣ የመኖ ምርጥ ዝርያዎችን በምርምር ከማውጣት  ባሻገር  የእዕዋትና  የአካባቢ  ጥበቃ ሥራዎችን  የሚያግዙ  ምርምሮች እያካሄደ  እንደሚገኝ  ዋልታ ሚዲያ ኮርፖሬት ዘግቧል ።   